Maitohappobakteeri

Maitohappobakteereihin eli laktobasilleihin luokitellaan bakteerilajit, jotka tuottavat hiilihydraateista käymistuotteinaan maitohappoa. Lisäksi myös Bifidobacterium-sukuiset lajit mielletään usein maitohappobakteereiksi , vaikka ne eivät tuotakaan maitohappoa. 

Monet maitohappobakteerit kuuluvat suoliston normaaliflooraan, eli ne ovat yleisiä suolessa eläviä mikrobeja, joista ei ole yleensä vaaraa muulle kuin hammasterveydelle. Syöpähoitoja saavat potilaat ja muut immuunipuutoksesta kärsivät muodostavat lisäksi poikkeuksen maitohappobakteereiden vaarattomuudesta.

Käyttö elintarvikkeissa 
Maitohappobakteerit ovat tärkeässä roolissa monien maitotuotteiden valmistuksessa. Näitä ovat muun muassa jogurtti, piimä, viili ja juustot. Maitohappobakteereita hyödynnetään hapattajina myös monissa muissa elintarvikkeissa, kuten suolakurkussa, hapankaalissa, kestomakkaroissa ja hapanjuureen valmistetuissa leivissä. Elintarvikkeiden valmistuksessa käytettyjä maitohappobakteerisukuja ovat esimerkiksi perinteisissä hapatetuissa elintarvikkeissa käytetyt Lactobacillus, Lactococcus, Pediococcus, Leuconostoc ja Enterococcus.

Terveysvaikutukset 
Useat maitohappobakteerit kuuluvat ihmisen suoliston normaaliflooraan. 

Suuri osa hammasmädän sairastuttamassa hampaassa kasvavista bakteereista on maitohappobakteereita. Osalla maitohappobakteerilajeista on havaittu olevan suotuisa vaikutus autoimmuunisairaus SLE:hen samalla kun jotkut maitohappobateerilajit  pahentavat kyseistä sairautta. 

Monet kuluttajat käyttävät maitohappobakteereita sisältäviä ruoka-aineita ja lisäravinteita, koska uskovat niiden olevan probiootteja eli terveyttä edistäviä bakteereita. Nobel-palkittu tutkija Ilja Metšnikov esitti 1800-luvun lopulla, että jogurtin ja muiden hapanmaitotuotteiden valmistuksessa käytetyt bakteerit, kuten Lactobacillus bulgaricus, voivat korvata haitallisia suolistobakteereita lisäten terveyttä ja pidentäen elinikää. Teoria jugurtin terveysvaikutuksista perustui Metsnikovin ja hänen tuttaviensa kokemuksiin, eikä sitä tukevaa tieteellistä näyttöä ollut olemassa. Myöhemmin havaittiin kuitenkin, että Lactobacillus acidophilus on ainoa maitohappobakteeri, joka kykenee edes elämään paksusuolessa. 

Valio markkinoi 1990-luvulla Gefilus-mehujaan väittäen, että niiden sisältämät Lactobacillus rhamnosus GG -bakteerit parantaisivat tutkimusten mukaan elimistön vastustuskykyä. Euroopan elintarviketurvallisuusvirasto EFSA ei ole kuitenkaan hyväksynyt väitteitä yhdenkään maitohappobakteerin terveysvaikutuksista, minkä vuoksi maitohappobakteereita sisältäviä elintarvikkeita ei saa enää markkinoida terveysväitteiden avulla. Kielto johtuu siitä, että EFSA hyväksyy vain sellaiset väitteet, joiden tueksi on olemassa vahvaa tieteellistä näyttöä.

Maitohappobakteereiden on ajateltu ehkäisevän tai hoitavan ripulia. Tutkimusten mukaan ne tehoavat aikuisilla kuitenkin vain antibioottikuureista johtuvaan ripuliin. Lapsilla tehdyissä tutkimuksissa on kuitenkin havaittu joillain maitohappobakteereilla olevan hoitovaikutusta eräissä ripulitapauksissa. Esimerkiksi Lactobacillus rhamnosus GG -bakteerin on todettu lyhentävän lapsilla rotaviruksen aiheuttaman ripulin kestoa. 

Bifidobakteereja sisältävien valmisteiden on havaittu lisäksi vähentävän hieman ärtyvän suolen oireyhtymään liittyviä kipuja.

Lähteet

Aiheesta muualla 
Maitohappobakteerisuvut
Discovery.com - How Sourdough Bread Works

Mikrobiologia
Seulonnan keskeiset artikkelit